钦定古今图书集成/明伦汇编/宫闱典/第073卷 > 《上东宫启》李景伯
## 钦定古今图书集成/明伦汇编/宫闱典/第073卷 > 《上东宫启》李景伯

臣闻《书》曰：“惟上帝不常，作善降之百祥，作不善降之
百殃。”祸福之来，惟人所召，应符影响，可不惧哉！伏惟
殿下禀粹重离，摛英若木，道光储贰，誉表元良，扫凶
祲而邦家以宁，赞宝历而皇祚方永。凡在群品，莫不
仰赖。语成功则已大矣，论盛业则已崇矣。唯当养德
青宫，问安紫极，去恶除本，为善务滋，纳忠谠于正人，
杜浮媚于邪迳。游心经史，引接文儒，览古今之得失，
为行事之龟镜，日新其美，岂不盛欤！近承谄曲之徒，
私进女色，莫非倡荡，秽迹可知。将入宫闱，以为娱乐，
伤教败礼，岂复是过。及其出入，矜夸恩幸，坊曲之间，
能无漏泄。至如荣忝簪笏，迹预朝廷，稍涉奸私，尚为
深累。况一国之储副，万方所瞻奉，焉“可不自戒！”且政
之兴衰，皆由化下，自上所及，若草随风，理在必然，不
可不慎。窃惟后宫命妇，员品稍多，兼选良人，固为淑
丽，止足之赏，讵假旁求，此非殿下之本心，直被小人
之所误。臣实庸鄙，智识无闻，滥齿荣班，谬参宫相，职
在规谏，冀申裨补。若其嘿而自守，何以上答圣恩，非
直尸素之罪人，亦当神祇之所谴。敢罄愚直，以效涓
尘。伏愿悔已往之失，知昨非之误，念色荒之诫，惩纵
败之言，勿近小人，无听邪说。常恐有失，兢惧为心，则
睿德被于群方，颂声振于甿俗。天垂福祐，永保无疆。
傥蒙采纳，幸甚幸甚，谨昧死奉启以闻。轻触威严，伏
待斧钺。谨启。